**171029Messe\_i\_Joh.kap\_Bots\_og\_boennedag\_1.rekke** For stab og Bispedømmeråd

Riktig utg. 22/10 2017.

**v/ Frank Oterholt**

**Tekster**: <http://www.bibel.no/Nettbibelen/Kirkearets-tekster>

**Evangelium**

**22** På reisen til Jerusalem dro Jesus fra by til by og fra landsby til landsby og underviste.

**23** Da var det en som spurte: «Herre, er det få som blir frelst?» Han sa til dem: **24** «Kjemp for å komme inn gjennom den trange døren! For jeg sier dere: Mange skal forsøke å komme inn, men ikke klare det. **25** Når husherren først har reist seg og lukket døren og dere blir stående utenfor og banker på og sier: ‘Herre, lukk opp for oss’, da skal han svare: ‘Jeg vet ikke hvor dere er fra.’ **26** Da vil dere si: ‘Vi har jo spist og drukket sammen med deg, og du har undervist på gatene våre.’ **27** Men han skal svare: ‘Jeg vet ikke hvor dere er fra. *Bort fra meg, alle dere som gjør urett!*’ **28** Der skal dere gråte og skjære tenner når dere ser Abraham og Isak og Jakob og alle profetene i Guds rike mens dere selv blir kastet utenfor. **29** Fra øst og vest og fra nord og sør skal mennesker komme og sitte til bords i Guds rike. **30** Da skal noen som er de siste, bli de første, og noen som er de første, bli de siste.» [**Luk 13,22-30**](http://www.bibel.no/Nettbibelen?query=c6r4KKs2UzZMeekVrjfl0E7cCYnaWq2FRbI2LnJMgPanb3u2/BkPWisCaEXJwh6vOuOmmkp13l1Aro1vi84YbA==)

***L1*** ***1****Dette ordet kom til Jeremia fra Herren:* ***2****«Stå opp og gå ned til pottemakerens hus! Der skal jeg la deg få høre mine ord.»* ***3****Så gikk jeg ned til pottemakerens hus. Han sto og arbeidet ved dreieskiven.* ***4****Når karet han holdt på å lage av leire, ble mislykket i pottemakerens hånd, laget han det om til et annet kar, slik han syntes det var riktig.*

***5****Da kom Herrens ord til meg:* ***6****Israels hus, kan ikke jeg gjøre med dere slik denne pottemakeren gjør med leiren? sier Herren. Se, som leiren i pottemakerens hånd, slik er dere i min hånd, Israels hus.*

***7****Snart truer jeg et folkeslag eller et rike med å rykke opp og rive ned og ødelegge.* ***8****Men dersom det folket jeg har truet, vender om fra ondskapen sin, da angrer jeg på det onde som jeg hadde tenkt å gjøre mot det.* ***9****Snart lover jeg et folkeslag eller et rike å bygge og plante.* ***10****Men dersom de gjør det som er ondt i mine øyne, og ikke hører på min røst, da angrer jeg på det gode jeg hadde tenkt å gjøre mot dem.* [**Jer 18,1-10**](http://www.bibel.no/Nettbibelen?query=dazxXJ6xTEnopCj4tttjChW1QzupntRXEXHoK1gkA5qejtK7d/iuOh/giX5IQ971qRUrJps31IpNL+Oxp93L2w==)

**L2 1** Derfor har du ingen unnskyldning, du menneske som dømmer, hvem du enn er. For når du dømmer en annen, fordømmer du deg selv. Du som dømmer, gjør jo det samme selv, **2** og vi vet at Guds dom med rette rammer dem som driver med slikt. **3** Men når du, menneske, dømmer dem som gjør slikt, og selv gjør det samme, mener du da at du skal slippe unna Guds dom? **4** Eller forakter du hans uendelig store godhet, overbærenhet og tålmodighet? Skjønner du ikke at Guds godhet driver deg til omvendelse? **5** Med ditt harde hjerte som ikke vil vende om, hoper du opp vrede over deg til vredens dag, når Gud åpenbarer sin rettferdige dom. **6**  *Han skal lønne hver og en etter det han har gjort:* **7** De som tålmodig gjør det gode og søker herlighet, ære og uforgjengelighet, får evig liv. **8** Men de som i selvgodhet er ulydige mot sannheten og lar seg lede av uretten, har vrede og harme i vente. **9** Nød og angst skal komme over hvert menneske som gjør det onde, jøde først og så greker. **10** Men herlighet, ære og fred skal den få som gjør det gode, jøde først og så greker. **11** For Gud gjør ikke forskjell på folk. [**Rom 2,1-11**](http://www.bibel.no/Nettbibelen?query=E2QVDMzM2zh26p4xKWhJBpTzqJTki/xpjBk2Ty5DCpUT/rED/bvmmUrKcEEDjU+Vz5bPvP0i156Euh7Z+Cjw4Q==)

**F**

**11** Jesus sa: «En mann hadde to sønner. **12** Den yngste sa til faren: ‘Far, gi meg den delen av formuen som faller på meg.’ Han skiftet da sin eiendom mellom dem. **13** Ikke mange dager etter solgte den yngste sønnen alt sitt og dro til et land langt borte. Der sløste han bort formuen sin i et vilt liv. **14** Men da han hadde satt alt over styr, kom det en svær hungersnød over landet, og han begynte å lide nød. **15** Da gikk han og søkte tilhold hos en av innbyggerne der i landet, og mannen sendte ham ut på markene sine for å passe grisene. **16** Han ønsket bare å få mette seg med de belgfruktene som grisene åt, og ingen ga ham noe.

**17** Da kom han til seg selv og sa: ‘Hvor mange leiekarer hjemme hos min far har ikke mat i overflod, mens jeg går her og sulter i hjel! **18** Jeg vil bryte opp og gå til min far og si: Far, jeg har syndet mot Himmelen og mot deg. **19** Jeg fortjener ikke lenger å være sønnen din. Men la meg få være som en av leiekarene dine.’ **20** Dermed brøt han opp og dro hjem til faren.

Da han ennå var langt borte, fikk faren se ham, og han fikk inderlig medfølelse med ham. Han løp sønnen i møte, kastet seg om halsen på ham og kysset ham. **21** Sønnen sa: ‘Far, jeg har syndet mot Himmelen og mot deg. Jeg fortjener ikke lenger å være sønnen din.’ **22** Men faren sa til tjenerne sine: ‘Skynd dere! Finn fram de fineste klærne og ta dem på ham, gi ham ring på fingeren og sko på føttene. **23** Og hent gjøkalven og slakt den, så vil vi spise og holde fest. **24** For denne sønnen min var død og er blitt levende, han var kommet bort og er funnet igjen.’ Og så begynte festen og gleden.  
    **25** Imens var den eldste sønnen ute på markene. Da han gikk hjemover og nærmet seg gården, hørte han spill og dans. **26** Han ropte på en av karene og spurte hva som var på ferde. **27** ‘Din bror er kommet hjem’, svarte han, ‘og din far har slaktet gjøkalven fordi han har fått ham tilbake i god behold.’ **28** Da ble han sint og ville ikke gå inn. Faren kom ut og prøvde å overtale ham. **29** Men han svarte faren: ‘Her har jeg tjent deg i alle år, og aldri har jeg gjort imot ditt bud; men meg har du ikke engang gitt et kje så jeg kunne holde fest med vennene mine. **30** Men straks denne sønnen din kommer hjem, han som har sløst bort pengene dine sammen med horer, da slakter du gjøkalven for ham!’ **31** Faren sa til ham: ‘Barnet mitt! Du er alltid hos meg, og alt mitt er ditt. **32** Men nå må vi holde fest og være glade. For denne broren din var død og er blitt levende, han var kommet bort og er funnet igjen.’» [**Luk 15,11-32**](http://www.bibel.no/Nettbibelen?query=c6r4KKs2UzZMeekVrjfl0Ev9/8j8pSNHpCKiJQBC2jw7Uwenq/8RTSbVDJ3W0H1xQGCLne/jP1wnVTE8kzHPvA==)

**Preken v/Frank Oterholt**

**Kommende søndag er det Bots- og bønnedag.**

**Denne dagen er:** «En dag for ettertanke», står det på hjemmesiden til Den norske kirke. «Bots- og bønnedag er en dag til å stoppe opp og gå i oss selv som samfunn og som kirke», står det videre.

Samfunnet og kirken er kollektive størrelser, men de består begge av enkeltmennesker. Hvis vi skal ”gå i oss selv”, må vi gjøre det både som enkeltmennesker og som Kirke og Samfunn.

På denne dagen – **på Bots- og bønnedag kommende søndag**, kommer Guds kirke på jord sammen for å gjøre bot og for å be. Bots- og bønnedag har opp gjennom historien vært en dag hvor Kirken har kalt sammen menigheten, også til egne bots- og bønnedager knyttet til særlige hendelser.

**I Kristin Lavransdatter[[1]](#footnote-1)** leser vi at presten kaller sammen til Bot og bønn etter en katastrofe i bygda. Menigheten sto altså fram for Gud i bønn, bot og selvransakelse: På denne tide tenkte man altså: Er det noe Gud vil si oss gjennom det som har skjedd i bygda vår?

Menigheten gikk inn i selvransakelse.

Vi har også katastrofegudstjenester ved dramatiske hendelser i vår egen tid, men nå – i vår tid - er fokuset mer på hvordan mennesker har det etter tragiske hendelser, mens i gamle dager var det Guds tilstand – Guds sorg over menneskenes synder, som var i fokus. Og dermed gikk folk inn i selvransakelsen, for på den måten å reflektere over sitt eget indre og ytre liv.

**Dreieskiven**

Flere av tekstene for kommende søndag handler om denne selvransakelsen: «Den fortapte sønn» (F), som vi kaller ham, «kom til seg selv», står det. Han begynte å reflektere over eget liv – mens han var i utlandet, og så vendte han tilbake til faderhuset.

Og dette fenomenet er noe som går igjen i litteraturen, også i trilogien og Kristin Lavransdatter: Det litterære mønsteret som vi kjenner igjen i disse ”Dannelses-romanene/fortellingene”, dette mønsteret kalles *«Hjemme, ute, hjemme»*:

Som barn er vi «hjemme», men en gang i livet forlater vi hjemmet. Da er vi «ute». Og kanskje vi også forlater hjemmets verdier? (Da er vi virkelig «ute»). Det skjedde både med den fortapte sønn og med Kristin Lavransdatter. Hun bryter med noen sentrale verdier i samfunnet, og i sitt eget hjem. Hun var altså først ”hjemme” hos mor og far, … så dro hun ut i verden, «ut» i livet. Der fikk hun sine sår i sinn og sjel. Men så – som moden kvinne, søker hun igjen tilbake til ”farshusets” (moderhusets) verdier.

Det samme skjedde med ”den fortapte sønn”. Mønsteret er det samme her som i Dannelsesromanene: «Hjemme, ute, hjemme».

For Kristin skjedde denne omvendelsen på slutten av tredje bind. Da går hun pilegrim til Nidaros. Når hun kommer inn i Nidarosdomen, faller hun sammen. Hun ligger over alterringen og gråter ut sin fortvilelse. I dette øyeblikket vender Kristin ”hjem” igjen.

**Til slutt - Pottemakeren**

Den teksten – av de 4 tekstene for kommende søndag, som jeg synes aller best reflekterer temaet for Bots- og bønnedag, er teksten om pottemakeren.

Her forteller profeten Jeremia om en keramikker som sitter ved dreieskiven og former en leirkrukke. Leirkrukken er bildet på et menneske. Keramikeren er Skaperen, Gud.

***4****Når karet han holdt på å lage av leire, ble mislykket i pottemakerens hånd, (står det) laget han det om til et annet kar, slik han syntes det var riktig. ….*

Altså, Gud vår frelser og Herre ønsker å forme oss, danne oss og utvikle oss som mennesker og som kristne. Noen ganger er vi som gjenstridig leire (vi forlater faderhusets verdier), mens andre ganger lykkes pottemakeren. Da kommer vi hjem igjen. Da framstår vi som et vakkert leirkar, som er til nytte og velsignelse for Gud og for medmennesker.

**Skatt i Leirkar**

Samtidig vet vi at Keramikk er et sprøtt materiale. Det er skjørt, og kan lett gå i stykker. Slik er også livet vårt: Vi er ikke fullkomne, vi kan bryte sammen, vi er dødelige. Men så sier Paulus: Vi har denne skatten vår i leirkaret. Vi bære med oss noe stort og edelt som overgår vår egen svakhet. Denne skatten er frelsens gave som gis oss gjennom Ordet og nådemidlene.

Vi som bærer på mye svakhet, vi kan få lov – av bare nåde, å komme frem til Herrens nattverd med det vi har og med det vi er. Autentiske/Ekte mennesker passer ved Herrens nattverdbord. Gud krever ingen perfeksjon av oss for å motta hans nåde, for *«han kommer i hu at vi er støv»*, står det. Gud vet at vi er dødelige skapninger - skapt av jorden, skapninger som trenger og formes på nytt og på nytt. Det vet Gud, fordi det er han som er pottemakeren, det er Gud som har skapt oss av dette skrøpelige materialet, det er ikke vi selv. *«Han kommer i hu at vi er jord og støv».*

Kom derfor – i Jesu navn, frem til Herrens nattverd for å motta hans nåde og hans gjen-skapende kraft.

***Ære være faderen og Sønnen og DHÅ, som var, er og blir en sann Gud fra evighet og til evighet. Amen.***

1. Resume og analyse her: <http://www.daria.no/skole/?tekst=192> [↑](#footnote-ref-1)